**HIRDETMÉNY**

**az óvodai felvételekről a 2023/2024. nevelési évre**

A nemzeti köznevelésről szóló 2011. évi CXC. törvény (a továbbiakban: Nkt.) 8. § (2) bekezdése értelmében, a gyermek **abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt**.

A szülő - tárgyév április 15. napjáig benyújtott– kérelemben **kérelmezheti a területileg illetékes járási hivatalnál gyermeke óvodakezdésének halasztását**. **A járási hivatal** a szülői kérelem alapján, a gyermek jogos érdekeit szem előtt tartva **felmentheti** **a gyermeket** az óvodai foglalkozáson történő részvétel alól **annak az évnek az augusztus 31. napjáig, amelyben a gyermek a negyedik életévét betölti, különös méltánylást érdemlő esetben, újabb kérelem alapján annak az évnek az augusztus 31. napjáig, amelyben a gyermek az ötödik életévét betölti**, ha ezt a gyermek családi körülményei, sajátos helyzete indokolja.

Az Nkt. 8. § (1) bekezdése szerint **az óvoda a gyermek hároméves korától a tankötelezettség kezdetéig nevelő intézmény**, amely a gyermeket fokozatosan, de különösen az utolsó évében az iskolai nevelés-oktatásra készíti fel.

Az Nkt. 4. § 19. pontja szerint a nevelési év: az óvodában szeptember 1-jétől a következő év augusztus 31-éig tartó időszak.

A gyermek óvodai nevelésben való részvételének biztosítása a szülő kötelessége (Nkt. 72. § (1) bekezdés b) pont). Az Nkt. 49. § (1) bekezdése szerint **az óvodai felvétel, átvétel jelentkezés alapján történik**.

**Budapest Főváros XVI. kerületi Önkormányzata által fenntartott óvodák:**

**Cinkotai Huncutka Óvoda**

Székhelye: 1164 Budapest, Ostoros út 6-8. E-mail címe: [ostoros.ovoda@gamesz16.hu](mailto:ostoros.ovoda@gamesz16.hu)

**Budapest XVI. kerületi Gyerekkuckó Óvoda**

Székhelye: 1165 Budapest, Centenáriumi sétány 3. E-mail címe: [gyerekkucko.ovoda@gamesz16.hu](mailto:gyerekkucko.ovoda@gamesz16.hu)

**Budapest XVI. kerületi Margaréta Óvoda**

Székhelye: 1162 Budapest, Péterke u. 10-12. E-mail címe: [margareta.ovoda@gamesz16.hu](mailto:margareta.ovoda@gamesz16.hu)

**Mátyásföldi Fecskefészek Óvoda**

Székhelye: 1165 Budapest, Baross G. u. 32-36. E-mail címe: [fecskefeszek.ovoda@gamesz16.hu](mailto:fecskefeszek.ovoda@gamesz16.hu)

**Budapest XVI. kerületi Napsugár Óvoda**

Székhelye: 1163 Budapest, Cziráki u. 8-10. E-mail címe: [napsugar.ovoda@gamesz16.hu](mailto:napsugar.ovoda@gamesz16.hu)

**Sashalmi Manoda Óvoda**

Székhelye: 1163 Budapest, Könyvtár u. 26. E-mail címe: [manoda.ovoda@gamesz16.hu](mailto:manoda.ovoda@gamesz16.hu)

**Szentmihályi Játszókert Óvoda**

Székhelye: 1161 Budapest, Baross u. 141. E-mail címe: [jatszokert.ovoda@gamesz16.hu](mailto:jatszokert.ovoda@gamesz16.hu)

***Az óvodák felvételi körzete, a beiratkozáshoz szükséges információk, valamint az óvodák részletes adatai a XVI. kerületi Önkormányzat honlapján megtalálhatóak -*** [***www.bp16.hu***](http://www.bp16.hu)***.***

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: Rendelet) 20. § (2) bekezdése szerint **a szülő az óvodai nevelésben történő részvételre jogszabály alapján kötelezett gyermekét köteles beíratni az önkormányzat által közzétett közleményben vagy hirdetményben meghatározott időpontban** az Önkormányzat által fenntartott, vagy más óvodába, illetőleg az óvodalátogatási kötelezettség alól felmentését kérni.

**A jelentkezés/beiratkozás időpontja: 2023. május 2-5.**

Az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába, illetve az iskolába nem íratja be, szabálysértést követ el (a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. § (1) bekezdés a) pont).

A napi négy órában óvodai nevelésre kötelezett gyermek szülője, **ha gyermeke az óvodakötelezettségét külföldön teljesíti**, köteles arról **írásban értesíteni az Oktatási Hivatalt (*https://www.oktatas.hu/kozneveles/kulfoldre\_tavozas\_bejelentese).***

**Mit kell tudni az óvodai felvételekről:**

Az óvodai nevelés a gyermek neveléséhez szükséges, a teljes óvodai életet magában foglaló foglalkozások keretében folyik (Rendelet 12. §). Az Nkt. 8. § (1) bekezdése szerint az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a településen, fővárosi kerületben, vagy ha a felvételi körzet több településen található, az érintett településeken lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

Az Nkt. 49. § (3) bekezdése szerint az óvoda köteles felvenni, átvenni azt a gyermeket, aki életvitelszerűen az óvoda körzetében lakik (a továbbiakban: kötelező felvételt biztosító óvoda).

Az óvodai jogviszony a beíratás napján jön létre. A gyermek az óvodai jogviszonyon alapuló jogait a beíratás napjától kezdve gyakorolhatja. Jogszabály, továbbá az óvoda házirendje egyes jogok gyakorlását az első nevelési év megkezdéséhez kötheti (Nkt. 49. § (3a) bekezdés).

Életvitelszerű ott lakásnak minősül, ha a gyermek a kötelező felvételt biztosító óvoda körzetében található ingatlant otthonául használja és az ilyen ingatlan a polgárok személyi adatainak és lakcímének nyilvántartásában a gyermek lakóhelyeként vagy tartózkodási helyeként az óvodai beiratkozás első határnapját megelőző három hónapnál régebb óta szerepel. Ha ez nem teljesül, vagy ha bármely körülmény alapján arra lehet következtetni, hogy a gyermek a nyilvántartásban szereplő lakhelyén vagy tartózkodási helyén nem életvitelszerűen lakik, úgy az óvodavezető vagy a fenntartó által szervezett bizottság jogosult felszólítani az óvodába jelentkező gyermek szülőjét, hogy az életvitelszerű körzetben lakás tényét akként igazolja, hogy a felszólítás kézhez vételétől számított 15 napon belül bemutatja a területileg illetékes védőnőtől származó, a védőnői ellátás igénybevételét igazoló nyilatkozatot (Rendelet 20. § (9) bekezdés).

Amennyiben az óvodavezető, illetve az általa vagy a fenntartó által szervezett bizottság felszólítása ellenére a szülő a védőnői nyilatkozatot nem mutatja be, úgy az óvodavezető, illetve az általa vagy a fenntartó által szervezett bizottság jogosult az életvitelszerűen körzetben lakást családlátogatás kezdeményezésével ellenőrizni. Ha az óvodavezető, az általa, illetve a fenntartó által szervezett bizottság által javasolt legalább három időpont közül a gyermek szülője vagy törvényes képviselője egy alkalommal sem teszi lehetővé a családlátogatást, úgy vélelmezni kell, hogy a gyermek nem életvitelszerűen lakik a kötelező felvételt biztosító óvoda körzetében, és ennek alapján az óvodai felvétel megtagadható (Rendelet 20. § (10) bekezdés).

Az **óvoda vezetője** a felvételi, átvételi **kérelmek elbírálásáról** – a döntést megalapozó indokolással, a fellebbezésre vonatkozó tájékoztatással írásban – **2023. június 9. napjáig** **hoz döntést, és közli a szülővel** (Rendelet 20. § (4) bekezdés).

**Az óvoda döntése ellen a szülő** a közléstől, ennek hiányában a tudomására jutásától számított **tizenöt napon belül** eljárást megindító **kérelmet nyújthat be az óvoda vezetőjénél** (Nkt. 37. §).

Budapest, 2023. március 30.

**Kovács Péter**

polgármester